b'\n_START_ARTICLE_\nGiovanni Guareschi\n_START_SECTION_\nNuoruus\n_START_PARAGRAPH_\nGuareschi syntyi keskiluokkaiseen perheeseen Fontanelle di Roccabiancassa l\xc3\xa4hell\xc3\xa4 Parmaa. H\xc3\xa4nen is\xc3\xa4ns\xc3\xa4 Primo Augusto Guareschi myi polkupy\xc3\xb6ri\xc3\xa4 ja maatalouskoneita, \xc3\xa4iti Lina Maghenzani oli peruskoulutason opettaja. Perheen muutettua Parmaan 1914 perheen is\xc3\xa4 yritti huonolla menestyksell\xc3\xa4 uutta alaa kiinteist\xc3\xb6nv\xc3\xa4litt\xc3\xa4j\xc3\xa4n\xc3\xa4 ja teki lopulta 1925 konkurssin, mit\xc3\xa4 seurasi vuosikymmenen kest\xc3\xa4nyt oikeusprosessi. Perheen n\xc3\xa4in jouduttua talousahdinkoon Giovanninolla oli vaikeuksia vied\xc3\xa4 lukion k\xc3\xa4ynti\xc3\xa4 p\xc3\xa4\xc3\xa4t\xc3\xb6kseen, ja onnistuakseen siin\xc3\xa4 h\xc3\xa4n palasi sis\xc3\xa4oppilaitoksesta kotiin. H\xc3\xa4nen opettajanaan lukiossa oli h\xc3\xa4nt\xc3\xa4 vain kuusi vuotta vanhempi Cesare Zavattini, joka vuonna 1925 rehtorille antamassaan selonteossa kuvaili oppilastaan lahjakkaaksi mutta turhan humoristiseksi ja kurittomaksi. Koulun j\xc3\xa4lkeen Guareschi sai ty\xc3\xb6paikan paikallisen sanomalehden Gazzetta di Parman korjauslukijana, mink\xc3\xa4 ty\xc3\xb6n h\xc3\xa4nelle j\xc3\xa4rjesti Zavattini. Vuonna 1929 Guareschi julkaisi ensimm\xc3\xa4iset omat artikkelinsa La Voce di Parma-viikkolehdess\xc3\xa4. H\xc3\xa4n oli t\xc3\xa4ll\xc3\xb6in edelleen Gazzetta di Parman palveluksessa sen siirytty\xc3\xa4 1928 fasistipuolueen omistukseen. Fasistit yhdistiv\xc3\xa4t sen jo aikaisemmin omistamaansa Corriere Emiliano-lehteen, mill\xc3\xa4 nimell\xc3\xa4 uusi lehti t\xc3\xa4m\xc3\xa4n j\xc3\xa4lkeen ilmestyi fasismin kaatumiseen asti. Vuonna 1936 Andrea Rizzoli tarjosi Guareschille uuden kahdesti viikossa Milanossa ilmestyv\xc3\xa4n Bertoldo-pilalehden p\xc3\xa4\xc3\xa4toimittajan paikkaa, ja siin\xc3\xa4 teht\xc3\xa4v\xc3\xa4ss\xc3\xa4 h\xc3\xa4n oli vuoteen 1943 asti. H\xc3\xa4nen mukanaan muutti Milanoon kenk\xc3\xa4kaupan myyj\xc3\xa4 Ennia Pallini, jonka kanssa h\xc3\xa4n avioitui 1940.\n_START_SECTION_\nSota-aika\n_START_PARAGRAPH_\nToisen maailmansodan aikana Guareschi ty\xc3\xb6skenteli ahkerasti monella saralla. H\xc3\xa4n julkaisi ensimm\xc3\xa4isen romaaninsa La scoperta di Milano vuonna 1941. T\xc3\xa4ll\xc3\xb6in h\xc3\xa4n oli jo alkanut her\xc3\xa4tt\xc3\xa4\xc3\xa4 huomiota laajemmin Italiassa, kun h\xc3\xa4n alkoi 1938 kirjoittaa suurilevikkisiin sanomalehtiin, kuten Corriere della Sera ja La Stampa, sek\xc3\xa4 vitsailla radion viihdeohjelmissa. H\xc3\xa4n aloitti samoihin aikoihin my\xc3\xb6s elokuvak\xc3\xa4sikirjoitusten tekemisen ja osallistui esimerkiksi Mario Matt\xc3\xb2lin elokuvan Imputato alzatevi (1939) k\xc3\xa4sikirjoittamiseen. Guareschi pid\xc3\xa4tettiin vuoden 1942 lopulla h\xc3\xa4nen arvosteltuaan humalatilassa liian jyrk\xc3\xa4sti Mussolinin hallintoa, ja rangaistukseksi h\xc3\xa4net m\xc3\xa4\xc3\xa4r\xc3\xa4ttiin 1943 Italian asevoimien reservist\xc3\xa4 takaisin palvelukseen, mik\xc3\xa4 omalta osaltaan auttoi h\xc3\xa4nt\xc3\xa4 v\xc3\xa4lttym\xc3\xa4\xc3\xa4n enemmilt\xc3\xa4 ongelmilta fasistihallinnon kanssa. Guareschi oli sotilasarvoltaan tykist\xc3\xb6n luutnantti._NEWLINE_Italian aselevon liittoutuneiden kanssa astuessa voimaan 8. syyskuuta 1943 alkoivat Saksan joukot vangita entisi\xc3\xa4 asevelji\xc3\xa4\xc3\xa4n. Guareschi ja kaikki muut Alessandrian varuskunnan italialaiset sotilaat joutuivat jo seuraavana p\xc3\xa4iv\xc3\xa4n\xc3\xa4 saksalaisten sotavangeiksi. H\xc3\xa4net l\xc3\xa4hetettiin ensin Ala-Saksiin Sandbostelin vankileirille ja sielt\xc3\xa4 edelleen Saksassa ja Puolassa vankileirilt\xc3\xa4 toiselle sodan loppuun asti. My\xc3\xb6hemmin h\xc3\xa4n kirjoitti t\xc3\xa4st\xc3\xa4 vankeusajasta teoksessaan Diario Clandestino.\n_START_SECTION_\nSodan j\xc3\xa4lkeen\n_START_PARAGRAPH_\nSodan j\xc3\xa4lkeen Guareschi palasi Italiaan ja perusti monarkistisen satiirilehden Candidon. Kun Italiasta tuli vuonna 1946 tasavalta Guareschi ivasi ja kritisoi lehdess\xc3\xa4\xc3\xa4n kommunisteja ja kristillisdemokraatteja_NEWLINE_Guareschi tuomittiin huhtikuussa 1955 herjauksesta vankeusrangaistukseen h\xc3\xa4nen julkaistuaan edellisen vuoden tammikuussa Candidossa kaksi vastarintajohtaja Alcide De Gasperin v\xc3\xa4\xc3\xa4rennetty\xc3\xa4 sodanaikaista kirjett\xc3\xa4, joissa kehotettiin liittoutuneita pommittamaan Roomaa provokaationa. Guareschi, joka julkaistessaan kirjeet oli vakuuttunut niiden aitoudesta, ei valittanut tuomiosta ylemp\xc3\xa4\xc3\xa4n oikeusasteeseen, ja h\xc3\xa4n tuli viett\xc3\xa4neeksi vankilassa runsaan vuoden._NEWLINE_Vuoden 1956 tienoilla Guareschin terveys heikkeni, ja terveydellisist\xc3\xa4 syist\xc3\xa4 h\xc3\xa4n alkoi viett\xc3\xa4\xc3\xa4 aikaa Sveitsiss\xc3\xa4. Vuonna 1957 h\xc3\xa4n j\xc3\xa4i Candidon toimituksesta el\xc3\xa4kkeelle, mutta jatkoi yh\xc3\xa4 lehden avustajana. Giovanni Guareschi kuoli vuonna 1968 syd\xc3\xa4nkohtaukseen.'